Centurion-man sterf in Mosambiek | Maroela Media
Centurion-man sterf in Mosambiek
Johan Westervelt. Foto: Instagram
Johan Westervelt, 'n 30-jarige sakeman en kranige sportman van Centurion, is op Nuwejaarsdag in Mosambiek dood.
Thea Westervelt, Johan se ma, het aan Maroela Media gesê haar seun het by vriende in Mosambiek gekuier toe hy Vrydagmiddag op pad terug na Suid-Afrika in 'n motorfietsongeluk betrokke was naby Xai Xai. "Hy het alleen gery en ons weet nie presies wat gebeur het nie."
Volgens Westervelt is haar seun se liggaam steeds in Mosambiek. "Ons hoop dat Johan teen vroeg volgende week terug in Suid-Afrika sal wees. Dit is ook hoekom ons nog nie begrafnisreëlings kan tref nie." Johan, 'n skokbokswêreldkampioen wat ook provinsiaal fiets gery en waterpolo gespeel het, het saam met sy ma en broer 'n sagtewareontwikkelingsmaatskappy bedryf.
"Hy was 'n ontsettende talentvolle en liefdevolle mens. Niks was te veel moeite vir sy gesin, vriende of medemens nie. Hy was 'n briljante man gewees, 'n mens wat vir almal en alles omgegee het."
Sy familie en vriende is dit almal eens dat hy in sy 30 jaar meer as 'n "enkellewe" geleef het. Johan laat ook sy pa, broer en suster agter.